**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ**

**2023 ОНЫ 01 ДҮГЭЭР САРЫН 04-НИЙ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | ***Хэлэлцсэн асуудал*** | ***Хуудасны дугаар*** |
| 1. | Хуралдааны товч тэмдэглэл: | 1-4 |
| 2. | Хуралдааны дэлгэрэнгүй тэмдэглэл: | 5-13 |
|  | 1.Гадаадын иргэний эрх зүйн байдлын тухай хуульд нэмэлт оруулах тухай хуулийн төсөл болон хамт өргөн мэдүүлсэн Төрийн албаны тухай хуульд нэмэлт оруулах тухай хуулийн төсөл /Улсын Их Хурлын гишүүн Б.Пүрэвдорж 2022.10.21-ний өдөр өргөн мэдүүлсэн, эцсийн хэлэлцүүлэг/ | 5-11 |
|  | 2.“Ажлын хэсэг байгуулах тухай” Байнгын хорооны тогтоолын төсөл /Дотоодын цэргийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцүүлэгт бэлтгэх үүрэг бүхий/ | 12 |

***Монгол Улсын Их Хурлын 2022 оны намрын ээлжит чуулганы***

***Хууль зүйн байнгын хорооны***

***2023 оны 01 дүгээр сарын 04-ний өдөр /Лхагва гараг/-ийн***

***хуралдааны товч тэмдэглэл***

Хууль зүйн байнгын хорооны дарга Л.Мөнхбаатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 11 цаг 42 минутад Төрийн ордны “Их засаг” танхимд эхлэв.*

*Томилолттой: Б.Дэлгэрсайхан, Б.Энх-Амгалан;*

*Эмнэлгийн чөлөөтэй: Э.Бат-Амгалан;*

*Тасалсан: Н.Алтанхуяг, Ц.Мөнхцэцэг, Ш.Раднаасэд, Ж.Сүхбаатар, Ц.Сэргэлэн.*

***Нэг.Гадаадын иргэний эрх зүйн байдлын тухай хуульд нэмэлт оруулах тухай хуулийн төсөл болон хамт өргөн мэдүүлсэн Төрийн албаны тухай хуульд нэмэлт оруулах тухай хуулийн төсөл*** */Улсын Их Хурлын гишүүн Б.Пүрэвдорж 2022.10.21-ний өдөр өргөн мэдүүлсэн,****эцсийн хэлэлцүүлэг****/*

Хэлэлцэж буй асуудалтай холбогдуулан Хууль зүй, дотоод хэргийн яамны Хууль зүйн бодлогын газрын шинжээч Т.Нарантунгалаг, Гадаадын иргэн, харьяатын газрын дарга Н.Ууганбаяр, мөн газрын Захиргаа, удирдлагын газрын дарга Д.Мөнхбаатар, Санхүүгийн хэлтсийн дарга Ж.Солонго, мэргэжилтэн Б.Эрдэнэбат нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Г.Алтанцэцэг, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт П.Хулан нар байлцав.

**Төслийг эцсийн хэлэлцүүлэгт бэлтгэсэн талаар ажлын хэсгийн танилцуулгыг ажлын хэсгийн гишүүн, Улсын Их Хурлын гишүүн Ц.Сандаг-Очир танилцуулав.**

Танилцуулгатай холбогдуулан Улсын Их Хурлын гишүүн Д.Ганбат, Б.Пүрэвдорж нарын тавьсан асуултад Гадаадын иргэн, харьяатын газрын дарга Н.Ууганбаяр хариулж тайлбар хийв.

*Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.1-д заасны дагуу санал хураалт явуулав.*

**Л.Мөнхбаатар:** 1.Ажлын хэсгийн гаргасан, Төслийн нэгдүгээр зүйлийн 1 дэх заалтын 40.3 дахь хэсгийг доор дурдсанаар өөрчлөн найруулах:

“40.3.Төсвийн тухай хуулийн 47 дугаар зүйлд заасны дагуу төсөвт төвлөрүүлсэн цахим виз, оршин суух үнэмлэх хэвлэх үйлчилгээний хөлсний орлогыг байгууллагын нийтийн мэдээллийн дэд бүтэц, түүнийг ашиглах, хөгжүүлэх, мэдээллийн аюулгүй байдлыг хангахад зориулан дараагийн жилийн төсөвт тусгаж санхүүжүүлнэ.” гэcэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

2.Улсын Их Хурлын гишүүн Б.Пүрэвдоржийн гаргасан, Төслийн нэгдүгээр зүйлийн 1 дэх заалтын 40.3 дахь хэсгийн “хөлсний орлогыг байгууллагын” гэсний дараа “нийгмийн асуудал болон” гэж нэмэх гэcэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

*Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3-д заасны дагуу санал хураалт явуулав.*

**Л.Мөнхбаатар:** Ажлын хэсгийн гаргасан, Төслийн нэгдүгээр зүйлийн 2 дахь заалтын 41.1 хэсгийг 41.1, 41.2 дахь хэсэг болгон өөрчлөн найруулсан зарчмын зөрүүтэй санал дэмжигдсэнтэй холбогдуулан төслийн 3 дугаар зүйлийн “41.8.4 гэж” гэсний дараа “41.9” гэснийг “41.10” гэж, “41.10” гэснийг “41.11” гэж, “41.11” гэснийг “41.12” гэж, “41.12” гэснийг “41.13” гэж, 41.11 дэх хэсгийн “41.9-д” гэснийг “41.10-д” гэж, 36 дугаар зүйлийн 36.2 дахь хэсгийн “41.1-д” гэснийг “41.3-д” гэж нэмж, төслийн 1 дүгээр зүйлийн “41.13” гэснийг “41.14” гэж, “41.14” гэснийг “41.15” гэж, “41.15” гэснийг “41.16” гэж, “41.16” гэснийг “41.17” гэж, “41.17” гэснийг “41.18” гэж, “41.18” гэснийг “41.19” гэж, “41.19” гэснийг “41.20” гэж тус тус өөрчлөх гэcэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар /гуравны хоёроор/ дэмжигдсэнгүй.

Улсын Их Хурлын гишүүн Ш.Адьшаа дээрх санал хураалтыг хүчингүй болгож, дахин санал хураалт явуулах горимын саналыг гаргав.

**Л.Мөнхбаатар: Ул**сын Их Хурлын гишүүн Ш.Адьшаагийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар горимын санал дэмжигдлээ.

**Л.Мөнхбаатар:** Ажлын хэсгийн гаргасан, Төслийн нэгдүгээр зүйлийн 2 дахь заалтын 41.1 хэсгийг 41.1, 41.2 дахь хэсэг болгон өөрчлөн найруулсан зарчмын зөрүүтэй санал дэмжигдсэнтэй холбогдуулан төслийн 3 дугаар зүйлийн “41.8.4 гэж” гэсний дараа “41.9” гэснийг “41.10” гэж, “41.10” гэснийг “41.11” гэж, “41.11” гэснийг “41.12” гэж, “41.12” гэснийг “41.13” гэж, 41.11 дэх хэсгийн “41.9-д” гэснийг “41.10-д” гэж, 36 дугаар зүйлийн 36.2 дахь хэсгийн “41.1-д” гэснийг “41.3-д” гэж нэмж, төслийн 1 дүгээр зүйлийн “41.13” гэснийг “41.14” гэж, “41.14” гэснийг “41.15” гэж, “41.15” гэснийг “41.16” гэж, “41.16” гэснийг “41.17” гэж, “41.17” гэснийг “41.18” гэж, “41.18” гэснийг “41.19” гэж, “41.19” гэснийг “41.20” гэж тус тус өөрчлөх гэcэн саналыг дэмжье гэсэн санал хураалтыг дахин явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар /гуравны хоёроор/ дэмжигдлээ.

Байнгын хорооноос гарах танилцуулгыг Улсын Их Хурлын гишүүн Ц.Сандаг-Очир Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 12 цаг 11 минутад хэлэлцэж дуусав.*

***Хоёр.“Ажлын хэсэг байгуулах тухай” Байнгын хорооны тогтоолын төсөл*** */Дотоодын цэргийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцүүлэгт бэлтгэх үүрэг бүхий/*

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Г.Алтанцэцэг, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт П.Хулан нар байлцав.

Байнгын хорооны дарга Л.Мөнхбаатар “Ажлын хэсэг байгуулах тухай” Байнгын хорооны тогтоолын төслийг танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**Л.Мөнхбаатар:** “Ажлын хэсэг байгуулах тухай”Байнгын хорооны тогтоолын төслийг батлах санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар тогтоол батлагдлаа.

*Уг асуудлыг 12 цаг 13 минутад хэлэлцэж дуусав.*

Шүүх байгуулах тухай хуулийн шинэчилсэн найруулгын төсөлтэй холбогдуулан Хууль зүй, дотоод хэргийн сайд Х.Нямбаатар үг хэлэв.

Байнгын хорооны хуралдаанаар 2 асуудал хэлэлцэв.

*Хуралдаан 33 минут үргэлжилж, ирвэл зохих 19 гишүүнээс 11 гишүүн хүрэлцэн ирж, 57.9 хувийн ирцтэйгээр 12 цаг 15 минутад өндөрлөв.*

Тэмдэглэлтэй танилцсан:

ХУУЛЬ ЗҮЙН

БАЙНГЫН ХОРООНЫ ДАРГА Л.МӨНХБААТАР

   Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Д.УЯНГА

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ**

**2023 ОНЫ 01 ДҮГЭЭР САРЫН 04-НИЙ ӨДӨР /ЛХАГВА ГАРАГ/-ИЙН**

**ХУРАЛДААНЫ ДЭЛГЭРЭНГҮЙ** **ТЭМДЭГЛЭЛ**

**Л.Мөнхбаатар:** Байнгын хорооны эрхэм гишүүддээ шинэ оны мэнд хүргэе. Байнгын хорооны гишүүдийн олонх хүрэлцэн ирсэн тул ХЗБХ-ны 2023 оны 01 дүгээр сарын 04-ний өдрийн хуралдаан нээснийг мэдэгдье. Монгол Улсын Их Хурлын чуулганы хуралдааны дэгийн тухай хуулийн 11.6-д заасны дагуу хуралдааны ирцийг танилцуулъя. Мөнхбаатар ирсэн, Адьшаа гишүүн ирсэн, Бямбацогт гишүүн ирсэн, Ганбат гишүүн ирсэн, Мөнх-Оргил гишүүн ирсэн, Пүрэвдорж гишүүн ирсэн, Сандаг-Очир гишүүн ирсэн, Учрал гишүүн ирсэн, Цогтбаатар гишүүн ирсэн, Энхбаяр гишүүн нар хүрэлцэн ирсэн байна.

Байнгын хорооны хуралдааны ирцийг танилцуулж дууслаа. Байнгын хороогоор Байнгын хорооны хуралдаанаар хэлэлцэх асуудлыг танилцуулъя. Өнөөдөр 2 асуудал хэлэлцэнэ. Нэгдүгээрт нь Гадаадын иргэний эрх зүйн байдлын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Төрийн албаны тухай хуульд нэмэлт оруулах тухай хуулийн төсөл, Улсын Их Хурлын гишүүн Б.Пүрэвдорж 2012 оны 10 дугаар сарын 21-ний өдрийн өргөн мэдүүлсэн, эцсийн хэлэлцүүлэг. 2.Ажлын хэсэг байгуулах тухай Байнгын хорооны тогтоол, Дотоодын цэргийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцүүлэгт бэлтгэх үүрэг бүхий ажлын хэсэг байгуулах тухай гэсэн ийм асуудал байна. Хэлэлцэх асуудал дээр саналтай гишүүд байна уу? Алга байна. Хэлэлцэх асуудалдаа оръё.

**Нэг.Гадаадын иргэний эрх зүйн байдлын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Төрийн албаны тухай хуульд нэмэлт оруулах тухай хуулийн төслийн эцсийн хэлэлцүүлгийг явуулъя.**

Хуулийн төслийг эцсийн хэлэлцүүлэгт бэлтгэсэн тухай танилцуулгыг Ажлын хэсгийн гишүүн, Улсын Их Хурлын гишүүн Цэндийн Сандаг-Очир танилцуулна. Сандаг-Очир гишүүнийг танилцуулгаа хийхийг урьж байна.

**Ц.Сандаг-Очир:** Байнгын хорооны дарга, эрхэм гишүүд ээ,

Улсын Их Хурлын гишүүн Б.Пүрэвдоржоос 22 оны 10 сар 10 дугаар сарын 21-ний өдөр Улсын Их Хуралд өргөн мэдүүлсэн Гадаадын иргэний эрх зүйн байдлын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Төрийн албаны тухай хуульд нэмэлт оруулах тухай хуулийн төслийн анхны хэлэлцүүлгийг Улсын Их Хурлын 2022 оны 12 дугаар сарын 16-ны өдрийн чуулганы нэгдсэн хуралдаанаар хэлэлцэж, эцсийн хэлэлцүүлэгт бэлтгүүлэхээр ХЗБХ-нд шилжүүлсэн.

Улсын Их Хурлын чуулганы нэгдсэн хуралдаанаар хуулийн төслийн анхны хэлэлцүүлгийг явуулах үед Улсын Их Хурлын гишүүн Н.Учрал төслийн нэгдүгээр зүйлийн нэг дэх заалтын 40.3 дахь хэсгийг Нийтийн мэдээллийн ил тод байдлын тухай хуультай нийцүүлэх нь зүйтэй гэсэн санал гаргасан бөгөөд хуралдаан даргалагч тухайн зарчмын зөрүүтэй саналаар санал хураалт явуулалгүй гүйцээн боловсруулах чиглэл өгсний дагуу 40.3-ын төсвийн тухай хуулийн 47 дугаар зүйлд заасны дагуу төсөвт төвлөрүүлсэн цахим виз, оршин суух үнэмлэх хэвлэх үйлчилгээний хөлсний орлогыг байгууллагын нийт мэдээллийн дэд бүтэц, түүнийг ашиглах, хөгжүүлэх, мэдээллийн аюулгүй байдлыг хангахад зориулан дараагийн жилийн төсөвт тусгаж санхүүжүүлнэ гэж саналыг томьёоллоо.

Түүнчлэн төслийн нэгдүгээр зүйлийн 2 дахь заалтын 41.1 дэх хэсгийг 41.1, 41.2 дахь хэсэг болгон өөрчлөх зарчмын зөрүүтэй саналыг чуулганы нэгдсэн хуралдаанд оролцсон гишүүдийн олонх дэмжсэнтэй холбогдуулан төслийн зүйл, заалтын дугаар, эшлэлийг нийцүүлж, өөрчлөн Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3 дахь заалтын дагуу дахин санал хураалгах шаардлагатай гэж үзэж үзсэн болно. Улсын Их Хурлын чуулганы нэгдсэн хуралдааны анхны хэлэлцүүлгээр олонхын дэмжлэг авсан саналуудыг төсөлд нэмж тусган, эцсийн хэлэлцүүлэгт бэлтгэсэн төслийн төслийг бэлтгэн та бүхэнд хүргүүлсэн болно.

Байнгын хорооны эрхэм гишүүд ээ,

Гадаадын иргэний эрх зүйн байдлын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Төрийн албаны тухай хуульд нэмэлт оруулах тухай хуулийн төслийг эцсийн хэлэлцүүлэгт бэлтгэсэн төсөл, эцсийн хэлэлцүүлэгт бэлтгэсэн тухай танилцуулгын төсөл, зарчмын зөрүүтэй саналыг хэлэлцэн шийдвэрлэж өгөхийг та бүхнээс хүсье.

**Л.Мөнхбаатар:** Сандаг-Очир гишүүнд баярлалаа. Хэлэлцэж байгаа асуудалтай холбогдуулан хуралдаанд оролцож байгаа албан тушаалтнуудыг танилцуулъя. Гадаадын иргэн, харьяатын газрын дарга Ууганбаяр, Гадаадын иргэн, харьяатын газрын Захиргаа удирдлагын газрын дарга Мөнхбаатар, Гадаадын иргэн, харьяатын газрын Санхүүгийн хэлтсийн дарга Солонго, Хууль зүй, дотоод хэргийн яамны Хууль зүйн бодлогын газрын шинжээч Нарантунгалаг, Гадаадын иргэн, харьяатын газрын хуулийн мэргэжилтэн Эрдэнэбат нар оролцож байна. Эцсийн хэлэлцүүлэгт бэлтгэсэн төслийг гишүүдэд тараасан байгаа. Хуулийн төсөлтэй холбогдуулан асуух асуулттай гишүүд байна уу? Юугаа дараарай, Пүрэвдорж гишүүнээр тасалдлаа. Ганбат гишүүн асуултаа асууя.

**Д.Ганбат:** Энэ хууль маань ингээд хэлэлцэгдээд явж байна. Энэ дээр тэр албан хаагчдад цол олгоно гэж байна л даа. Энэ чинь юун баахан зөвлөх болчхов? Тэргүүн зөвлөх, эрхэлсэн зөвлөх, ахлах зөвлөх, зөвлөх гэсэн ийм албан тушаалууд байх юм байна л даа. Тэгээд энийгээ одоо яг юуг үндэслээд ингээд зөвлөх гэдэг нэртэй ийм албан тушаал бий болчхов нэг? Бусад улс орнууд одоо immigration чинь ямар цол зэрэгтэй байдаг билээ? Хувцас хунартай л байдаг л даа, тийм. Гэхдээ энэ зөвлөх гэсэн юм байдаггүй санагдах юм? Комиссар гэсэн тиймэрхүү л юм байдаг байсан санагдаж байна. Тэгээд энийг нь одоо Засгийн газар өгөх юм уу энэ цол зэргийг нь. Тэр энийг хариуцсан Хууль зүйн сайд нь өгөх юм уу? Одоо баахан цол зэрэг ямба, энэ чинь тэгээд хувцастай юу? Тэгээд ялгах тэмдэгтэй юу? Нэг ийм юм байх юм. Одоо чинь ямар юм хэрэглээд хувцаслаад байгаа билээ? Ийм асуулт.

Нэгэнт асуусан дээрээ бас ахиад нэг юм тодруулъя гэж бодож байна. Ингээд 1 сарын 08-наас байна уу, 9-нөөс урд хөрш маань хилээ нээж байгаа. Тэгээд тэнд бол одоо ковидын нөхцөл байдал бол нэлээн хүнд байна гэж байна. Зарим улс орнууд бол орж ирж байгаа Хятад иргэдээс бол PCR шинжилгээ нэхэж байгаа, зарим нь бол хилээ хааж байгаа. Та хэд маань одоо энд бэлтгэлтэй байгаа юу? ямар бодлого барьж байгаа вэ? Хилээ хаах нь ч юу ч юм тийм ээ, мэдээж хэрэг бас нөгөө талаас бол одоо бас урд хөршийн мэдэгдэл гаргаад эхэлчихсэн байна лээ. Шинжлэх ухааны үндэслэлтэй бус энэ янз бүрийн шаардлага тавиад байгаа нөхдүүд гэсэн байсан. Та нар одоо энэ дээр судалсан уу? Одоо энэ талаар одоо арга хэмжээ авах гэж байна уу? Яах гэж байна вэ? Энэ чинь бас нөгөө энэ улс орны аюулгүй байдал, эрүүлгүй энэ тэр бүх юмтай холбоотой л асуудлууд л даа. Тэгээд нөгөө жоохон цөөхөн хэдэн хүнтэй, эдийн засгийн хүчин чадал муутай энэ улс орон чинь тэр давлагааг нь даах уу, үгүй юу? Яг нөхцөл байдал нь ямар байгаа юм бэ? Тэгээд одоо урд хөшгөөс гаргаж байгаа мэдээлэл нь болохоор тэр ОУБ-ын чинь шүүмжлэлээр бол бүрэн мэдээлэл өгөхгүй байна, дутуу мэдээлэл өгөөд байна. Тэр нас барж байгаа хүний тоо, өвдөж байгаа хүний тоо энэ тэрээ мэдээлэл өгөхгүй байна. Аягүй бол одоо энэ ковид чинь өөр мутацид ч орж магадгүй ийм байдалтай байна гэсэн ийм зүйл яригдаад байна. Энэ дээрээ одоо та хэд маань бас анхаарч байна уу? Засгийн газар ажиллаж байна уу гэсэн ийм асуудал байна.

Энэ энэ хуультай холбогдоод тэгээд цалин цав нэмэгдэж байгаа юу? Ажиллах нөхцөл байдал нь дээрдэж байгаа юу гэсэн ийм одоо 3 асуулт байна.

**Л.Мөнхбаатар:** Ганбат гишүүний асуултад хариулъя. Хэн хариулах вэ? Ууганбаяр дарга харуулах уу? 2 номерын микрофон өгье.

**Н.Ууганбаяр:** Та бүгдийн энэ өдрийн амгаланг айлтгая. Гадаадын иргэн, харьяатын газрын дарга Ууганбаяр. Ганбат гишүүний асуултад хариулъя. Нэгдүгээрт нь энэ зөвлөх гэсэн цолтой болж байна, яагаад энэ зөвлөх болж байгаа юм бэ гэсэн асуулт байна л даа. Пүрэвдорж гишүүний өргөн мэдүүлсэн хуулийн анхны төсөл дээр зөвлөх гэсэн ийм цол явагдаж байсан. Энийг ажлын хэсэг дээрээ бид нар бүхэн ярилцаад бас өмнөх ХЗБХ-ны хурал дээр бас Мөнхбаатар даргын хэлсэн үүргийн дагуу бас өөр ямар нэршил байж болох вэ гэдэг асуудлаар бас нэлээн судалсан. Гадаад улс орны байгууллагуудын immigration-ний байгууллага inspector манайхаар бол байцаагч эсвэл officer гэсэн юм байдаг юм байна лээ. Тэгээд энэ асуудлуудыг ингээд судлаад үзэхэд бас манайд таарахгүй юм байна гэж бас үзсэн. Тэгээд бас манай дотоодын бас энгийн хэр нь төрийн тусгай байгууллагууд байдаг жишээлэх юм бол одоо Гаалийн ерөнхий газар зөвлөх гэсэн цол хэрэглэж явдаг юм байна л даа. Энэ жишгийг харгалзан үзэж ерөнхийдөө энэ зөвлөх гэсэн цол нь илүү тохиромжтой юм байна гэж үзээд ийм 4 чиглэлийн төрлийн зөвлөх гэсэн ийм цол байх нь зүйтэй юм байна гэж ажлын хэсэг дээр яриад ингээд тохирсон байгаа.

Бас комиссар ч байдаг юм уу тийм байх юм бол хэт их цэргийн байгууллага бас болчхож бас магадгүй гэсэн үүднээсээ сэрэмжлээд, дэмий юм байна гэж үзсэн. Ерөнхийдөө үйлчилгээ үзүүлж байгаа учраас ер нь комиссар гэсэн нэрнээс бас зайлсхийх нь зүйтэй юм болов уу гэж бас ингэж ярьж, зөвлөх гэсэн дээр ерөнхийдөө тогтсон байгаа. Хувцас хэрэглэлийн хувьд өнөөдөр бас ялгах тэмдэг бусад байгууллагуудаас ялгах тийм хувцас хэрэглэж байгаа. Зүгээр энгийн хувцастайгаа очоод үйлчилгээ үзүүлэх асуудал бол бас биш байгаа. Одоо ч гэсэн өөрсдийн өмсөж байгаа бас хувцас байгаа, өглөө ажил дээрээ ирээд хувцсаа өмсөөд орой тарахдаа бас сольчхоод явдаг. Байнга бол гадуур өмсөөд яваад яваад байх тийм хувцас бол биш байгаа. Цааш цаашдаа энэ цолны асуудал ингэж нэмэгдсэнтэй холбоотойгоор зарим нэг байдлыг ялгах тэмдгүүд ч юм уу, тиймэрхүү байдлаар нэмэлт, өөрчлөлтүүд оруулах тийм бодолтой байгаа.

3 дугаар асуулт энэ цол цалин нэмэгдэх үү гэж байна. Төрийн тусгай байгууллага болоод цолтой болсноороо бол цалингийн хэмжээнд бол нэмэгдэнэ. Одоогийн байдлаар бол нэг дөнгөж байгууллагад орж байгаа юм бол 700000 төгрөгийн цалин аваад, энийгээ 2 хуваахаар нэг, 350000, 300000-аар аваад цалин их бага байгаа. Ингэснээрээ төрийн тусгай болсноороо цалинд юу цолтой болсноороо нэг доод тал нь 1.2-1.3 сая болох ийм урьдчилсан тооцоо байгаа. Нийт байгууллагын төсөв дээр 1.5 тэрбум төгрөгийн цалингийн урсгал зардал нэмэгдэнэ.

Хил гааль нээгдэж байгаатай холбоотойгоор Хууль зүй, дотоод хэргийн яам дээр Хил хамгаалах ерөнхий газар, манайх, бусад байгууллагуудын хамтарсан ажлын хэсэг байгуулаад бэлтгэл ажлыг хангах ийм арга хэмжээ авч байгаа. Одоо хурал Хууль зүйн яам дээр явагдаж байгаа. Манай байгууллагын хувьд бол бэлтгэл ажлыг ерөнхийдөө зөвхөн манай байгууллагын үйл ажиллагаатай холбоотойгоор бол виз олгох асуудлууд байгаа. Энэ асуудлуудыг бол урьд өмнө нь олгоод явж байсан, одоо цахим виз олгоод явж байгаа, виз олгох асуудал бол асуудалгүй, бэлтгэл ажил хангагдсан гэж бодож байгаа. Бусад хорио цээрийн дэглэмтэй холбоотой асуудлыг Засгийн газрын түвшинд, Шадар сайдын түвшинд яригдаж ямархуу байдлаар хорио цээрийн арга хэмжээ авах вэ гэдэг асуудал яригдаж байгаа байх гэж бодож байна. Хариулж дууслаа.

**Л.Мөнхбаатар:** Ганбат гишүүн тодруулж асууя.

**Д.Ганбат:** Хил гааль, Иргэн, харьяатын газар бол бэлэн бэлтгэлтэй байгаа юм байна гэж ойлголоо, тийм. Засгийн газар нь дөнгөж хуралдаж байна гэдэг чинь бол бас хариуцлага муутай л байгаа юм байна даа. Тэгээд тэр ЭМЯ, мэргэжлийн хяналт энэ тэр, одоо хорио цээрийн дэглэм энэ тэр нь одоо бэлэн юм уу, үгүй юм уу? Энэ дээр бол анхаарч ажиллах ёстой байх. Гадаад хэргийн яам энэ тэр бол. Иргэддээ ч гэсэн мэдээллийг өгөх ёстой гэж ойлгож байна, тэр бол одоо ингээд дутагдалтай байна. Энэ дээр одоо мэдээж хэрэг бүгд сонсож байгаа байлгүй анхаараарай гэж хэлье.

Нөгөө талаараа бол энэ зөвлөх. Үгүй ээ, энэ чинь одоо зөвлөх гэдэг чинь нэг сонсогдохгүй байна л даа. Бид нар чинь бүх юмыг одоо орчуулах гээд байх юм. Тэгж ч явж болохгүй байх л даа. Нөгөө Козин гэдэг хүний нэрээр гоожин гээд л татвар тогтоогоод явсан. Одоо inspector гээд л байгаа л юм байна шүү дээ олон улсын нэршил нь. Тэрүүгээрээ оруулаад л явбал яадаг.../минут дуусав/

**Л.Мөнхбаатар:** Тодруулж хариулъя. Ууганбаяр дарга, хэн хариулах уу? Ууганбаяр дарга хариулах уу.

**Н.Ууганбаяр:** Inspector гэдгийг орчуулахаар нөгөө байцаагч гэсэн юу бас буугаад байгаа юм л даа. Тэгэхээр нөгөө байцаагч гэхээр одоо цагдаагийн байгууллагын байцаагч байдаг юм уу, одоо өөр бусад байгууллагын мэргэжлийн хяналтын байцаагч байдаг юм уу яг хяналтын улсын байцаагч гэсэн, манай бас өмнө нь хэрэглэж байгаа бас нэг цол, юутай бас давхцаад байгаа, албан тушаалтай давхцаад байгаа юм л даа. Түшмэл бас ярьж үзсэн. Бас нэг Төрийн албаны хуулийн зэрэг дэвтэй, Төрийн албаны хуулийн, Төрийн албаны хууль дээр байгаа зэрэг дэвтэй бас давхцаад байгаа учраас бас болохгүй байгаа юм л даа.

**Л.Мөнхбаатар:** Тийм. Төрийн тусгай албан хаагч болж байгаатай холбогдуулаад ингэж байгаа байх. Түшмэл нь бол төрийн захиргааны албан хаагч дээр хэлэгддэг нэр томьёо байгаа юм. Пүрэвдорж гишүүн асуултаа асууя.

**Б.Пүрэвдорж:** Тэгэхээр энэ байгууллага бол ер нь дэлхий нийтээрээ ийм цэрэгжсэн буюу одоо хилийн цэргийнхэн штамб дардаг байж байгаад гадаадын харьяатынхан буюу immegration нь хилийн одоо паспортыг шалгадаг, бүх оронд тэгээд явж байгаа. Хамгийн сүүлд одоо Хятад, Орос бол яг энэ хуурай замын боомтоороо бүгдийг нь ингээд immegration паспортоо шалгадаг болоод хувирчихсан. Тэгээд энэ дээрээ аль болох тийм зөөлөн уур амьсгалыг бий болгохын төлөө хичээж байгаа юм. Өөрөөр хэлбэл тэр улс нь тийм нэг цэргийн хунт маягийн улс хүлээж авдаг биш, нэг ийм зөөлөн уур амьсгалыг бий болгож, тэгж байж нөгөө нэг аялал жуулчлал илүү хөгжүүлэх ийм зорилгоор хийж байгаа юм. Тэгээд би танд нэг жишээ хэлэхэд Шерметевийн онгоцны буудал дээр нэг удаа очиход бүх эмэгтэйчүүд нь бүгдээрээ, эрчүүд нь бүгдээрээ одоо эрээн даашинзтай, зарим нь одоо энгийн свитертэй ингээд ингээд сууж байгаа юм. Энэ юу болсон юм бэ гэхээр зэрэг ерөөсөө энэ одоо ОХУ-ыг илүү нөгөө тийм цэрэгжсэн маягийн гэдгээсээ илүү ялгаруулах тийм зорилгыг л энэ дэлхий нийтийн immigration-ний байгууллагын энэ хандлага руу чиглэчихсэн. Тийм учраас цолоо ч гэсэн бас нэг тийм зөөлөн байлгах ийм л зорилгоор хийгдэж байгаа гэж ойлгож байна.

Тэр нэг Хятадууд, одоо Зүүн өмнөд Азийн одоо Мөнх-Оргил гишүүн мэдэж байж магадгүй. Хятадууд одоо хилээ нээж байгаатай холбоотой Австрали ямар ч PCR шинжилгээгүйгээр оруулна гэж байгаа шүү дээ. Зүүн өмнөд Азийн орнууд бүгдээрээ PCR шинжилгээгүйгээр оруулна гэж байгаа юм. Яагаад гэвэл Хятадын одоо энэ гацчихсан тэр гацалтыг дэлбэрч байна шүү дээ, тэр дэлбэрэлтээр тэр нөгөө нэг юу жуулчдыг л авахыг л хамгийн гол зорилго болгож байгаа. Тийм учраас энэ дээр манайх тийм айхтар, одоо манайх бол хангалттай дархлаатай болчихсон доо. Тэгээд тэрэн дээр бол нэг тийм айхтар шалгуур тавиад хэрэггүй юм байгаа юм. Тэгээд ер нь бол орлогоо л бодсон нь дээр гэж.

Тэгээд энэ дээр би ганцхан асуулт. 40.3 дээр зөвхөн одоо ингээд бүх мэдээллийн аюулгүй байдлыг хангах талаар л тэр зардлуудыг гаргана гэж байна шүү дээ. Энэ чинь миний үндсэн гаргасан тэр юутай бас нэг ингээд нийгмийн асуудлыг бас тодорхой хэмжээгээр шийдэх тэр боломжийг нь гаргаж өгөх ёстой байхгүй юу. Гэтэл таны, та одоо жишээ нь, дараа нь ингээд энэ хөрөнгөнөөсөө тодорхой хэмжээгээр нийгмийн асуудлыг шийдвэрлэхэд мөнгө гаргах юм бол хууль зөрчсөн болчих гээд байна. Тийм учраас би энэ дээр нэг нийгмийн асуудал, хөлсний орлогыг байгууллагын гэсний дараа нийгмийн асуудал болон гэж нэмэх саналтай байна л даа. Тэгж байж таны бас нэг тодорхой хэмжээгээр энэ орлого чинь бас тэр хэнд хийж бүтээж байгаа ажилчдын нийгмийн асуудалд тодорхой хэмжээгээр зориулагдах ёстой болохоос бусдаар төрөөс хийх ёстой тэр ажилд бүгдээрээ зарцуулагдаад явна гэж байхгүй л гэж би хууль санаачлагчийн хувьд үзэж байгаа юм. Энэ дээр ямар хариулт байна вэ?

**Л.Мөнхбаатар:** Пүрэвдорж гишүүний асуултад хариулъя. Ууганбаяр дарга хариулъя. 2 номерын микрофон өгье.

**Н.Ууганбаяр:** Анх Пүрэвдорж гишүүний өргөн барьсан хуулийн төсөл дээр бол нийт төвлөрүүлсэн орлогын 20 хувийг байгууллагын нийгмийн асуудал болон бусад өдөр тутмын үйл ажиллагаатай холбоотой асуудлаар зарцуулна гэсэн ийм хуулийн төсөл өргөн барьж байсан. Энэ явцын дунд Байнгын хорооны хурал болон ажлын хэсэг дээр яригдаж байгаад энэ бусад Төсвийн тухай хуультайгаа зөрчилдөөд болохгүй юм байна гэж яриад, тэгээд сүүлд нь Учрал гишүүн Улсын Их Хурлын чуулган дээр бас нэг иймэрхүү байдлаар төсөөлбөл томьёолбол яасан юм бэ гэсэн асуудал яригдсан л даа. Тэгээд зүгээр энд одоо энд байгаа, бид ажлын хэсэг дээр ярьж томьёолсон асуудал бол нийтийн мэдээллийн дэд бүтэц, түүнийг ашиглах, хөгжүүлэх, мэдээллийн аюулгүй байдлыг хангахад зарцуулна гэсэн ийм асуудал ярьж байгаа л даа.

Манай байгууллагын үйл ажиллагаа ерөнхийдөө сүүлийн 2 жилийн хугацааны дараа нэлээн их цахимжсан. Нэг гадаадын иргэн оршин суух үнэмлэхээ автлаа нэг 6-7 удаа өөрсдийн биеэр ирдэг байсан бол одоо нэгхэн удаа ирж байгаа. Тэгээд одоо 2022 он гэхэд л 55000 хүнд цахимаар үйлчилгээ үзүүлсэн байсан. Тэгэхээр энэ хэмжээний хүмүүсийн хөл хөдөлгөөнийг багасгаж ажиллаж байгаа. Тэгээд нийт төсөв дээр төвлөрүүлж байгаа орлогын маань ерөөсөө 85, 90 хувь нь цалингийн зардал явдаг. Тэгээд саналаа өгөхдөө ирэх оныхоо төсвийн саналаа өгөхдөө одоо цахимжуулалттай холбоотойгоор энэ цахимжуулалтын шинэчлэлтийг байнга тогтмол хийж байх, энэ дээр мөнгө заавал тавигдаж байх ёстой ийм хүсэлт саналаа өгдөг боловч ерөөсөө Сангийн яам дээр болон бусад газруудаар энэ тавигддаггүй учраас энийг зайлшгүй төвлөрүүлэх үүднээсээ энэ оршин суух үнэмлэх хэвлэх болон цахим визний энэ нэмэгдэл хөлсийг ажлын хөлсийг ингэж суулгаж өгөөч гэсэн ийм санал тавьж байгаа. Энэ бол ерөөсөө тийм их хэмжээний мөнгө олно гэдэг харьцангуй бол биш байгаа. Нэг нийтдээ бол нэг 300-400 орчим сая төгрөгийн асуудал жил ирэх оныхоо төсөв дээр нь тавигдах асуудал байгаа юм. Тэгээд нийгмийн асуудал гээд тэгэх юм бол эргээд нөгөө энэ хуулийн заалт маань бусад хуулийнхаа заалтаар зөрчилдчих учраас болохгүй болов уу гэж бодоод энэ зөвхөн цахим виз, оршин суух үнэмлэхийн юу гэж оруулсан болно.

**Л.Мөнхбаатар:** Хуулийн төсөлтэй холбогдуулан асуулт асууж, хариулт авч дууслаа. 2022 оны 12 дугаар сарын 16-ны өдрийн чуулганы нэгдсэн хуралдааны үеэр хуралдаан даргалагчаас өгсөн гүйцээн боловсруулах өгсөн чиглэлийн дагуу ажлын хэсгээс боловсруулсан зарчмын зөрүүтэй хоёр саналаар санал хураалт явуулъя. 2 санал байгаа. Энэ саналын томьёоллыг уншиж танилцуулъя. Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.1 дэх заалтад заасны дагуу хураалгах санал.

1.Нэгдүгээр зүйлийн 1 дэх заалтын 40.3 дахь хэсгийг доор дурдсанаар өөрчлөн найруулах: Уншаад дуусчихъя, тэрний дараа саналаа, тухайн одоо санал хураалт дээр бол саналаа хэлэх эрх чинь нээлттэй байгаа юм.

40.3.Төсвийн тухай хуулийн 47 дугаар зүйлд заасны дагуу төсөвт төвлөрүүлсэн цахим виз, оршин суух үнэмлэх хэвлэх үйлчилгээний хөлсний орлогыг байгууллагын нийтийн мэдээллийн дэд бүтэц, түүнийг ашиглах, хөгжүүлэх, мэдээллийн аюулгүй байдлыг хангахад зориулан дараагийн жилийн төсөвт тусгаж санхүүжүүлнэ. Юу яая, яах вэ үгээ авч байгаад ярья. Үгүй ээ үгүй яалаа гэж. Ажлын хэсгийн санал хураагаад дараа нь Их Хурлын гишүүний саналыг хураалгадаг ийм дэгтэй, тогтсон уламжлалтай юм. Яалаа гэж ажлын хэсгийн саналаа хураалгана шүү дээ, тийм. Хувь гишүүний саналыг бол дараа нь хураана. Ажлын хэсгийн саналаар санал хураалт явуулна. Ингээд санал хураалтыг явуулъя. Энэ санал хураалтыг бол Улсын Их Хурлын даргаас бас чиглэл өгсөн, гүйцээн боловсруулах чиглэл өгсний дагуу хийгдэж байгаа. Нөгөөтээгүүр, тухайн үед бас Их Хурлын гишүүдээс гаргасан саналуудыг тусгаад ажлын хэсэг дээр бас удаа дараа ярилцаад нэгтгэж оруулж ирсэн ийм саналын томьёолол байгаа юм. Ийм учраас ийм учраас энэ санал хураалтыг явуулна. Гишүүд юу яагаарай, анхааралтай байгаарай. Санал хураалт. Уг саналыг хуралдаанд оролцсон гишүүдийн 60 хувь нь дэмжсэн байна. Хоёр.

Энэ тухайн зүйл дээр нь Пүрэвдорж гишүүн санал гаргасан байна. Улсын Их Хурлын гишүүн Б.Пүрэвдорж зарчмын зөрүүтэй саналын томьёолол гаргасан байна. Үүнийг танилцуулъя. Сая хураагдсан санал дээр гэсэн үг. Нэгдүгээр санал хуралт дээр. 40.3 дахь хэсэг дээр “хөлсний орлогыг байгууллагын” гэсний дараа “нийгмийн асуудал болон” гэж нэмэх. Санал хураалт. Саналын томьёоллыг уншиж танилцуулсан. Санал хураалт явуулъя. Уг санал хуралдаанд оролцсон гишүүдийн 60 хувийн саналаар дэмжигдлээ.

Энэ гуравны хоёроор хураагдах ийм санал байгаа. Дэгийн хуулиар. Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3 дахь заалтад заасны дагуу хураалгах санал.

1.Төслийн нэгдүгээр зүйлийн 2 дахь заалтын 41.1 хэсгийг 41.1, 41.2 дахь хэсэг болгон өөрчлөн найруулсан зарчмын зөрүүтэй санал дэмжигдсэнтэй холбогдуулан төслийн 3 дугаар зүйлийн “41.8.4 гэж” гэсний дараа “41.9” гэснийг “41.10” гэж, “41.10” гэснийг “41.11” гэж, “41.11” гэснийг “41.12” гэж, “41.12” гэснийг “41.13” гэж, 41.11 дэх хэсгийн “41.9-д” гэснийг “41.10-д” гэж, 36 дугаар зүйлийн 36.2 дахь хэсгийн “41.1-д” гэснийг “41.3-д” гэж нэмж, төслийн 1 дүгээр зүйлийн “41.13” гэснийг “41.14” гэж, “41.14” гэснийг “41.15” гэж, “41.15” гэснийг “41.16” гэж, “41.16” гэснийг “41.17” гэж, “41.17” гэснийг “41.18” гэж, “41.18” гэснийг “41.19” гэж, “41.19” гэснийг “41.20” гэж тус тус өөрчлөх. Санал хураалт. Энэ санал гуравны хоёроор босох учраас гишүүд анхааралтай оролцоорой. Саяын санал дэмжигдсэнтэй холбогдуулан хураагдаж байгаа санал хураалт байгаа шүү. Адьшаа гишүүн горимын санал гаргая.

**Ш.Адьшаа:** Чиний шургаагаар явахгүй шүү. Энэ сая миний энэ төхөөрөмж гацчихлаа, дахин санал хураалгаж өгнө үү.

**Л.Мөнхбаатар:** Адьшаа гишүүний гаргасан горимын саналаар санал хураалт явуулъя. Саяын танилцуулсан саналын томьёоллоор, хүчингүй болгох санал хураалт явуулъя. Адьшаа гишүүний гаргасан горимын саналаар санал хураалт явуулъя. Хуралдаанд оролцсон гишүүдийн 72.7 хувь нь дэмжиж уг санал дэмжигдлээ. Одоо үндсэн санал хураалтаа явуулна. Саналын томьёоллыг уншиж танилцуулсан. Санал хураалт. Уг саналыг хуралдаанд оролцсон гишүүдийн 72.7 хувь нь дэмжсэн байна. Гадаадын иргэний эрх зүйн байдлын тухай хуульд нэмэлт, өөрчлөлт орох тухай хуулийн төсөл болон хамт өргөн мэдүүлсэн Төрийн албаны тухай хуульд нэмэлт оруулах тухай хуулийн төслийн эцсийн хэлэлцүүлгийг явуулж дууслаа. Маргаашийн чуулганы нэгдсэн хуралдаанаар эцсийн хэлэлцүүлэгт орно. Тав дахь өдөр эцэслэн батлахаар бэлтгэл хангуулахаар одоо төлөвлөж байгаа гэдгийг та бүгдэд хэлье. Энэ хууль эцэслэн баталсантай холбогдуулан Улсын Их Хурлын цагаар Гадаадын иргэн, харьяатын газар, Пүрэвдорж гишүүн, Сандаг-Очир гишүүн нар бас хуулийн танилцуулгыг хийх нь зүйтэй гэдгийг бас та бүгдэд чиглэл болгоё. Ажлын хэсэгт баярлалаа. Дараагийнхаа асуудлаар оръё. Санал, дүгнэлтийг Сандаг-Очир гишүүн уншъя шүү, танилцуулна Улсын Их Хурлын чуулганд. Дараагийнхаа асуудалд оръё.

**Хоёр.Ажлын хэсэг байгуулах тухай Байнгын хорооны тогтоолын төсөл.**

Дотоодын цэргийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцүүлэгт бэлтгүүлэх үүрэг бүхий ажлын хэсэг байгуулах тухай төсөл байгаа юм. Энэ тогтоолын төслийг та бүхэнд тараасан.

Тогтоолын төсөлтэй холбогдуулан асуух асуулттай гишүүд байна уу? Алга байна. Энэ тогтоолын энэ ажлын хэсгийг Энхбаяр гишүүн ахлах уу? Дотоодын цэргийн. Энэ бас нэлээн ярих зүйл байгаа юм, энэ Дотоодын цэргийн хууль дээр бол бас олон талаас нь нухацтай авч үзэх шаардлага байна. Одоо энэ бас энэ асуудлыг бол бас олон талаас нь нухацтай авч үзэх хэрэгтэй байгаа юм. Тэгээд Энхбаяр гишүүн бас энэ чиглэлээр ажиллаж байсан. Мөнх-Оргил гишүүн гишүүнээр, Энхбаяр гишүүн ахлаад, Мөнх-Оргил гишүүн гишүүнээр, Сандаг-Очир гишүүн, Ганбат гишүүн орох уу та бас цэргийн. Дэлгэрсайхан гишүүн гэсэн ийм бүрэлдэхүүнтэйгээр ажлын хэсгийг байгуулъя. Байгууллаа. Ажлын хэсэг байгуулах тухай Байнгын хорооны тогтоолын төслийг баталъя гэсэн саналын томьёоллоор санал хураая. Санал хураалт. Хуралдаанд оролцсон гишүүдийн 63.6 хувь нь уг саналыг дэмжсэн байна. Тогтоол батлагдлаа.

Байнгын хорооны өнөөдрийн хуралдаанаар хэлэлцэх асуудал дууссан тул өнөөдрийн хуралдааныг өндөрлөснийг мэдэгдье. Гишүүдэд баярлалаа. Нямбаатар гишүүн санал хэлье. Нямбаатар гишүүн.

**Х.Нямбаатар:** Микрофонгүй ярьчихъя. Юу яасан юм. Одоо ингээд ирэх долоо хоногоос чуулган завсарлах гэж байгаа. Тэгээд бид нар нэг их нэг зүйл дээр их удаан уншаад байгаа. Тэрийгээ эхлээд яг мэргэжлийн Байнгын хороотойгоо хэдүүлээ нэг ярилцах цаг гаргаж өгөөч. Байнгын хорооны дарга, гишүүд хэдий цаг байх вэ? Энэ юу вэ гэхээр нөгөө Шүүх байгуулах хууль. Тэгэхээр энэ дээр Шүүх байгуулах хууль дээр бүр ингээд нэг вакумжиж байгаад хэдүүлээ яримаар байна. Улсын дээд шүүх, ШЕЗ-өөс ирсэн санал нь энэ байна, Засгийн газар, Хууль зүй, дотоод хэргийн яам яг энэ байр суурин дээр байгаа. Та хэдийн санал юу байна гээд. Тэгээд хэдүүлээ зөвшилцөл хийж байж Их Хуралд өргөн барих хэрэгтэй байгаа.

Тийм учраас гишүүдийг бүр тараад явчихаас өмнө та хэд яг цаг товлоод яачих юм бол бид нар энэ дээр нэг зохион байгуулалт хийе. Энэ нөгөө гишүүн нэг бүрийн бас нөгөө тойргийн асуудал хөндөгдөж байгаа учраас бид нар нэлээн болгоомжтой асуудалд хандаж ярилцаж оруулж ирье. Тэгээд хэдүүлээ энэ давахын шүүхүүдийнхээ бас нэг ачаалал энэ тэрийг тэнцвэржүүлье. Захиргааны хэргийн шүүхүүдээ бас нэг жоохон ачааллыг нь тэнцвэржүүлж, тоог нь цөөлөөд эсрэгээрээ нөгөө анхан шатны шүүхүүд дээрээ шүүгчдийнхээ та орон тоог нэмэгдүүлж өгье. Шүүхийг зөвхөн засаг захиргааны нэгжийн хуваарийн зарчим гэхээсээ илүүтэй нутаг дэвсгэрийн ойр зарчмыг баримталъя, хэргийн ачааллын одоо тэр юуг харгалзаж тойргийн зарчмаар байгуулъя. Улаанбаатар хот дээр хэдүүлээ одоо энэ түгжрэлтэй холбоотой томхон зориг гаргаад 2 талдаа том шүүхүүдтэй болъё.

Төр хувийн хэвшлийн түншлэлийн хамгийн эхнийхийг нь шүүхийн байр сав барих ажил дээр эхэлье гээд нэг ийм зарчмын хэдэн юм ярих ийм зүйл байгаа. Энэ дээр одоо эрхэм гишүүд манай Байнгын хорооныхон нэг цаг зав гаргаад, хэдийд хаана байж болох вэ, энийгээ нэг урьдчилаад хэлчихвэл бид нар бас бэлтгэл ажил хангах гэсэн юм. Дээр нь та хэдтэй цуг ШЕЗ-ийн гишүүдийг бас бүрэн бүрэлдэхүүнээр нь байлцуулж хэдүүлээ юмаа ярилцах гээд байгаа. Тэд нар бол хүлээж байгаа, бид нарыг цагаа өгөх юм бол.

**Л.Мөнхбаатар:** Нямбаатар гишүүний саналыг ойлголоо. Шүүхийн ерөнхий зөвлөл, Дээд шүүхтэй зөвшилцөөд танай дээр саналаа ирүүлсэн гэсэн үг үү? Ирж байгаа юу? Тэгвэл ер нь бас энэ асуудлыг бид нар мэргэжлийн Байнгын хорооны хувьд бол урьдчилж сонсож үзэж, бас энэ дээр санаа бодлоо бас хэлж тусгуулах нь бол зүйтэй юм байна лээ гэж ойлгож байгаа. Тэр агуулгаар нь ХЗБХ-ноос тодорхой цаг товлоод, гишүүддээ мэдэгдээд, тэгээд Хууль зүй, дотоод хэргийн яам, Шүүхийн ерөнхий зөвлөлтэй хамтран хуулийн төслийн талаар санал солилцъё.

Өнөөдрийн хуралдаан дууссаныг мэдэгдье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ Д.УЯНГА